ROCKGROEP - DIE EINDSTE, STEL SPLINTERNUWE ENKELSNIT, ASOOK DEBUUT-ALBUM VRY! - Olka Bolka Web & E-Magazine
Die Eindste is 'n Afrikaanse alternatiewe rockgroep van Gauteng, wat bestaan uit André Faurie (voorsanger, liedjieskrywer en akoestiese kitaarspeler), Ian Putter (hoofkitaarspeler) en Ruan Pieterse (baskitaarspeler).
'n Gedeelde passie vir betekenisvolle alternatiewe Afrikaanse musiek tussen skoolvriende (waarvan sommige lede ook familie is), het in 2019 gelei tot die ontstaan van dié besonderse driemanskap wat daarin glo om musiek te skep waarby gehore sal aanklank vind.
Volgens André is die groep se naam gebore uit 'n gesprek wat hulle gehad het waarin "die eindste" gebruik is. Hy het later gedink dat dit 'n goeie naam sou wees vir 'n musiekgroep en die res van die manne het dadelik van die voorstel gehou.
Alhoewel hulle reeds 'n geruime tydjie deeltyds saam musiek maak, het hulle eers in 2021 die musiekmark amptelik betree met die vrystelling van twee enkelsnitte, L en Jou Optog, asook hulle debuut-album – Grys – wat baie goed ontvang is.
Die groep, wat 'n vars en unieke styl van hulle eie na die plaaslike musiekmark bring, vind aanklank by Damien Rice se musiekstyl en sal nog graag eendag die verhoog wil deel met name soos Jan Blohm, Spoegwolf en Francois van Coke.
André Faurie is die groep se een-en-twintigjarige hoofsanger, liedjieskrywer en akoestiese kitaarspeler van Benoni en beskryf homself as 'n introvert wat maklik aanpas by enige omstandighede. Hy is van jongs af met musiek doenig en het begin met klavierles op die ouderdom van sewe. Deesdae spog hy met 'n Graad sewe-en Graad vyf-kwalifikasie in klavier en musiekteorie van UNISA en 'n Graad twee-kwalifikasie in stemopleiding van Trinity College. Hy is tans ook besig om regte te studeer aan die Universiteit van Pretoria. Dié musikant het 'n wye musieksmaak, wat wissel van alternatief en rock tot folk en Country en vind inspirasie vir sy eie musiek in die emosies wat hy ervaar. Verder glo hy ook dat verhoudings baie belangrik is en dat jy mense se ondersteuning nodig het om jou te help om jou doelwitte te bereik.
Ian Putter is die hoofkitaarspeler van die driemanskap. Hy is in Pretoria gebore, maar woon tans in Heidelberg. Dié een-en-twintigjarige is 'n musikant deur murg en been en erken dat die enigste werk waarvoor hy musiek sou verruil sal wees om rekenaarspeletjies te ontwikkel, omdat die ontwikkeling van sagteware sy ander groot liefde is. In sy vrye tyd, skryf hy graag gruwelstories en spog hy ook met kwalifikasies in kitaar en klavier van Trinity College. Hierdie storieverteller hou baie van metal en meen dat Marty Friedman die grootste invloed op sy styl gehad het. Volgens Ian het die musiekbedryf hom sover geleer dat dit belangrik is om jou produk behoorlik te bemark en om goeie verhoudings te bou.
Ruan Pieterse is 'n drie-en-twintigjarige baskitaarspeler van Benoni, wat in 'n huis vol musiek groot geword het, maar eers as tiener begin instrumente speel het. Hy glo dat musiek die vermoë het om lewens te verander en vind aanklank by betekenisvolle alternatiewe musikante soos Spoegwolf en Francois van Coke. Hierdie gemaklike gees, met die sagte hart, sal graag eendag sy eie besigheid wil hê en is dankbaar vir die positiewe impak wat musiek sover op sy lewe gehad het.
Die groep het nog baie planne en drome vir die toekoms, wat meer lewendige vertonings en 'n tweede album insluit.
"Ons glo dat mense ons musiek sal geniet, omdat dit nuut en anders is as wat oor die algemeen in Afrikaans beskikbaar is. As ons sien dat mense nog daarvan soek, sal ons dit beslis vir hulle gee. Vir nou fokus ons daarop om ons nuwe album te bemark en soveel gigs as moontlik te doen," sluit hulle af.
Die Eindste se wens is om mense, regoor die land, positief te beïnvloed en met wat hulle reeds met die publiek gedeel het, is hulle beslis op pad om hierdie doelwit te bereik.